DR har gennemsøgt det lækkede data og har identificeret mindst ti danske brugere ved hjælp af IP-adresser og beskeder skrevet på dansk. De fleste af brugernes identiteter er ukendte og kun en enkelt af de brugere, DR har kontaktet, har svaret på henvendelserne.

Det er faktisk nogle meget ekstreme grupper, vi har med at gøre. At der er danskere, som associerer sig med de her grupper, synes jeg i hvert fald fra et forskningsperspektiv vækker bekymring. Chris Holmstedt Larsen, postdoc ved Nationalt Center for Forebyggelse af Ekstremisme.

Iron March dukkede første gang op i 2011, men lukkede pludseligt i 2017. På forummet var der aktive brugere fra hele verden. Den amerikanske gruppe AtomWaffen Division opstod på forummet, men også andre grupper som Den Nordiske Modstandsbevægelse - bedre kendt som Nordfront - var at finde på forummet.

Chris Holmsted Larsen mener, der er grund til bekymring over, at der findes danskere, som aktivt opsøger ledende medlemmer af grupper som AtomWaffen Division, der ikke bare taler om vold - men også udøver vold og planlægger terroraktioner.

- Det er faktisk nogle meget ekstreme grupper, vi har med at gøre. At der er danskere, som associerer sig med de her grupper - eller ligefrem forsøger at knytte an til dem og oprette noget, der måske kunne ligne en dansk afdeling, synes jeg i hvert fald fra et forskningsperspektiv - vækker bekymring, forklarer han.

Den bekymring deler Cathrine Thorleifsson. Hun er forsker ved det norske Center for ekstremismeforskning ved Oslo Universitet.

- Det er en farlig gruppe, hvor potentialet for vold er højt. Det viser også, at der er transatlantiske forbindelser mellem miljøer i USA og Danmark og Skandinavien, hvor de udveksler inspiration og finder næring til deres morderiske ideer, siger hun.

En del af Den Nordiske Modstandsbevægelse

I beskederne mellem brugerne på forummet fremgår det, at de danske brugere også aktivt forsøger at skabe kontakt imellem hinanden. I beskederne diskuterer de blandt andet deres forbindelser til Den Nordiske Modstandsbevægelse og Danmarks Nationale Front, der er en nationalistisk bevægelse på den ekstreme højrefløj. En bruger påstår desuden i en besked at være medlem af Danskernes Parti.

I en beskedudveksling mellem Anti-Gay og en anden dansk bruger, fortæller Anti-Gay, at han og en mindre gruppe folk fra Nordjylland er en del af Den Nordiske Modstandsbevægelse.

De danske medlemmer fortæller i beskeder, at de bor rundt omkring i hele landet. De fleste er tilsyneladende unge mænd. Alderen spænder fra 19 år til starten af 20'erne.

Inspireret af propagandametoder

Meget af snakken mellem de danske brugere handler om, hvordan de kan mødes og lave såkaldt aktivisme. Af beskederne fremgår det, at det blandt andet refererer til at hænge klistermærker op rundt omkring i landet. Brugeren Anti-Gay skriver i beskeder, at han særligt er meget inspireret af AtomWaffen Divisions propagandametoder. Metoder, som ifølge Chris Holmsted Larsen er meget ekstreme.

Læs også : Berygtet bevægelse spreder nynazistisk budskab på Bornholm

- Propagandaen er virkelig grov og meget voldelig, men det er ikke noget, vi har set manifestere sig i en dansk sammenhæng endnu. Men hvis der er danske højreekstremister, som er begyndt at orientere sig i den retning, er det måske en indikator på, hvad der kunne være på vej, siger han.

AtomWaffen Division Brandon Russell annoncerede gruppens eksistens på forummet Iron March i oktober 2015.

Er især inspireret af den amerikanske neo-nazist James Mason. Medlemmerne tror på, at nazisterne først kan komme til magten, når det nuværende "system" bliver fjernet med vold.

Medlemmer af gruppen har opfordret til både volds- og terrorhandlinger og forbindes i dag med fem drab i USA.

Gruppen er opbygget af flere mindre celler uden formelle ledere.

I januar 2018 vurderedes det, at gruppen havde 80 medlemmer.

Medlemmerne er hovedsagligt unge hvide mænd. Kilde: Southern Poverty Law Center

Anti-Gay beskriver særligt, at han er inspireret af AtomWaffen Divisions aktioner mod amerikanske universiteter, hvor gruppen har hængt plakater og klistermærker op for at tiltrække unge medlemmer.

I beskederne er det tydeligt, at brugerne er årvågne og påpasselige med ikke at udveksle for mange beskeder på forummet. I flere tilfælde aftales det, at samtalerne skal fortsætte på Skype eller computerspilsplatformen Steam.

Overvågningsliste her kommer jeg :-D

Kort inden Iron March lukker i 2017 deler Brandon Russell en pdf-fil, der indeholder en bog skrevet af en tidligere amerikansk soldat. Den beskriver, hvordan muslimske paramilitære grupper kæmper i krig og læses af soldater i den amerikanske hær, inden de udsendes.

Ifølge Southern Poverty Law Center beviser det, hvor farlig Iron March var blevet, kort før det lukkede. Bogen blev ifølge centeret delt i højreekstremistiske kredse som læsestof for unge hvide mænd, der fantaserer om at nedbryde den liberale stat med vold.

Fire minutter efter Russell delte pdf-filen, svarer den danske bruger Anti-Gay, som i en tidligere besked til Brandon Russell hævder, at han deltager i militærøvelser: